Bergen Storsenter

Bergen storsenter er et kjøpesenter i Bergen, eid av Thon Eiendom siden 1997. I de rundt 70 butikkene i Bergen storsenter jobber det rundt 700 ansatte.

Senteret er også inngang til Bergen busstasjon, og et stort offentlig parkeringshus over tre plan, Bygarasjen. Busstasjonen er også en holdeplass for Bybanen og fungerer som byens kollektivtrafikksenter. Her er holdeplasser for flere lokalbussruter og for langdistansebusser, og overbygget gangbro til jernbanestasjonen. 

Holdeplass
Det har alltid vært et ferdselsknutepunkt der bystasjonen ligger i dag. Mens Store og Lille Lungegårdsvann fremdeles var knyttet sammen med Lillestrømmen, var det travel båt- og handelsaktivitet her. I 1867 ble det bygd en svingbro over kanalen til forlengelse av Strømgaten. Etter Bergensbrannen 1916 var området brannherjet, og omfattet av en ny reguleringsplan. I 1926 ble Lillestrømmen ble fylt igjen. I 1942 kom det forslag om en underjordisk busstasjon under Lille Lungegårdsvann.Oluf Edv. Knudsen: «Lille Lungegårdsvatn som undergrunnsstasjon for busser», Bergens Tidende 18. august 1942 

Vinteren 1949/50 redegjorde arkitekten for planen om en rutebilstasjon på Nygårdstangen. Overslaget han fremla for Bergen kommune, viste «en samlet utgift på kr 3 757 000, ikke medtatt den prosjekterte bensinstasjonen, idet oppførelsen av denne må antas bekostet av vedkommende oljeselskap». Han påpekte at det burde diskuteres om man ønsket bro til perrongen i stedet for tunnel under perrongen, siden en broovergang ville være mer fleksibel hvis det ble aktuelt å endre anlegget. Reguleringssjefen ønsket også en tomt på Koengen «som fremtidig bussentral for nordre bydel», og mente Bergen kommune burde sikre seg Koengen som da var militært område, siden det var enighet om at man kom til å trenge en rutebilstasjon i nordre bydel.Mappe 349/1950, A-0155 arkivet etter finansrådmannen, Bergen byarkiv 

I mars 1957 stilte A/S Nygårdstangen med en aksjekapital på kr 750 000, hvorav kr 500 000 var tegnet av Bergen kommune; resten av nabokommuner, banker, forsikringsselskaper og rutebileiere. Da selskapets anlegg ble planlagt i 1950, var byggeomkostningene beregnet til kr 4 000 000, men stillingen var vesentlig endret i 1957 fordi byggeomkostningene var større, mens busselskapenes økonomiske stilling var forverret. Bergen kommune måtte gå med på å foreta en betydelig nedskrivning av anleggsomkostningene, og det ble en kommunal oppgave å tilrettelegge tomten med tunnel og perronger.Mappe 768/1957, A-0155 arkivet etter finansrådmannen, Bergen byarkiv

Først i 1958 var endelig Bergen busstasjon på plass med fasiliteter som toalett og ventehall, samt enkelte butikker. I 1984 ble stasjonen utvidet med parkeringsareal, og 11. mars 1988 åpnet senteret som da het Bystasjonen, med 96 investorer og 40 butikker. Bystasjonen ble ombygd og utvidet ved en sammenslåing med nabobygget Kim Tvedt-huset, som ble kjøpt opp av Olav Thon Gruppen i 1997. Handelsforetaket Kim Tvedt, senere kjent som Living/Skeidar, flyttet inn i nye lokaler i Laguneparken ved Lagunen Storsenter pr. 2019, men er avviklet. 

Det nye kjøpesenteret, Bergen storsenter, åpnet dørene 19. mars 1999 med 70 butikker.

 Referanser 

Eksterne lenker

  Bergen byleksikon på nett, om Bystasjonen

Kategori:Kjøpesentre i Bergen
Kategori:Transport i Bergen
Kategori:Etableringer i 1958